google/wiki40b huggingface dataset:
Koreanologi

Koreanologi (eller koreanske studier, hangul: 한국학) er det vitenskapelige fagområde som omhandler koreansk språk, historie, religion, og kultur i all sin bredde. Fagområdet kan sammenlignes med tilsvarende for andre land og områder, så som Sinologi (Kina) eller Japanologi (Japan). Koreanske studier inngår ofte i en større regional sfære, så som Øst-Asia-studier, Orientalske studier eller lignende.
Termen ble tatt i bruk på 1940-tallet, men fikk ingen vesentlig utbredelse før Sør-Koreas økonomiske vekst på 1970-tallet. I 1991 etablerte sørkoreanske myndigheter Korea Foundation for å fremme koreanske studier i utlandet.
Amstel Gold Race 2012

Amstel Gold Race 2012 ble arrangert 15. april 2012, og var den 47. utgaven av sykkelrittet Amstel Gold Race.
Vannpolo under Asialekene 1982

Vannpolo under Asialekene 1982. Vannpolo var en av flere sporter under de niende Asialekene som ble arrangert i New Delhi i India mellom 19. november og 4. desember 1982. Det var niende gangen vannpolo for menn var med i lekene. Åtte lag deltok, Kina vant finalen med 11-10 over Japan.
Odalisk

Odalisk (tyrkisk Odalık) var en kvinnelig slave i et osmansk serai. Hun var assistent eller lærling hos konkubinene og hustruene, og kunne avansere i status til å bli en av dem. De fleste odalisker tilhørte det keiserlige haremet, sultanens hushold.

Etymologi

Ordet «odalisk» kommer fra is tyrkisk odalık, som betyr «kammerpike», fra oda, «kammer» eller «rom».

Status

En odalisk var ikke konkubine i et harem, men det var mulig at hun senere kunne ble en. Odalisker sto nederst på rangstigen i haremet og betjente ikke sultanen, men først og fremst for konkubinene og hustruene som personlige kammerpiker. Odalisker var som oftest slaver som var gitt i gave til sultanen. Vanligvis ble en odalisk aldri sett av sultanen, men var i stedet under direkte oppsyn av hans mor, søstre, døtre eller andre kvinnelige slektninger. Hvis en odalisk var spesielt vakker, eller hadde et spesielt talent for dans eller sang, kunne hun få opptrening som en mulig konkubine. Hvis hun ble utvalgt, ville en odalisk bli trent opp til konkubine for å betjene sultanen seksuelt, og bare etter en slik seksuell kontakt ville hennes status endres, slik at hun deretter var en konkubine, hvilket var en seksuell slave.

Senere bruk

I populær bruk kunne ordet odalisk utenfor den osmansk-tyrkiske konteksten også benyttes i overført betydning om en formuende manns elskerinne eller konkubine. På engelsk kalles en slik mann for en «sugar daddy».
På 1800-tallet ble odalisker en vanlige fantasifigur innenfor romantisk billedkunst som ble karakterisert som orientalisme, og ble framstilt i mange erotiske avbildninger.
Edvard Grieg skrev en sang :Odalisken synger: Nu synker Solen i Asiens Dale (1870) etter et dikt av Carl Alfred Bruun.
Strofadene

Geografi

Det er mye fugler på øyene, som gulnebblire, spurvefugler og turtelduer. Øyene er begge svært flate, steinete og dekket av sparsommelig vegetasjon. Det høyeste punktet er bare 20 meter over havet. Det er ingen sandstrender på begge øyene, men de er kjent i Hellas for sin naturlige skjønnhet.

Historie

Øyene har vært bebodd i mange år av munker som satte pris på deres fruktbarhet. De dyrket sitrusfrukter av alle slag. Klosteret for Guds hellig mor er datert til første halvdel av 1200-tallet.
Ettersom øyene et velegnet stoppested på vei til og fra for Afrika mer enn 1200 arter av trekkfugler, hadde den greske regjeringen en tid under planlegging å sette opp et marint naturreservat her. Øyene er i dag en del av den nasjonale maritime parken Zakynthos. De er beskyttet av Kystvakten og av nasjonalparkenes forvaltning.

Strofadene i kulturen

Strofadene ble identifisert i gresk og romersk mytologi som bostedet til harpyene, en form for bevingede ånder eller stormgudinner. Vergil hevdet at disse vesenene fordrev trojanerne fra Strofadene. Øyene var også nevnt i Dantes Den guddommelige komedie, antagelig på grunn av Vergils henvisning. I tillegg også forbipasserende i kapittel 10 av François Rabelais' Femte bok om Pantagruel.
I henhold til legenden refererer øyenes navn, Strofadene («omdreining»), til boreaderne, det vil si brødrene Zetes og Kalais, sønner av guden Boreas, nordavinden, og som seilte med argonautene. Zetes og Kalais berget Phineus fra harpyene. De lyktes å fordrive monstrene vekk, men ikke å drepe dem da regnbuens gudinne Iris hadde lovt Phineus at de bevingede vesenene ikke ville bli plaget på nytt. Zetes og Kalais snudde seg fra Strofadene ved Iris' vilje mens de fortsatte deres jakt på harpyene.
Maida Vale

Film og radio

BBC har studioer her, Maida Vale Studios, Bygningene ved Delaware Road er en av BBCs eldste og var senter for BBCs radionyheter under den andre verdenskrig. Det er totalt sju bygninger for produksjon av musikk og radiodrama, og det mest kjente var stedet for John Peels BBC Radio 1 Peel Sessions og BBC Radiophonic Workshop.
William Friese-Greene, en pioner innen levende bilder, ble født her i 1855. Området ble gjort berømt av Alfred Hitchcocks film fra 1954, Dial M for Murder, på norsk kalt for Ring politiet! En telefon til Maida Vale-telefonnummer MAI 3499 var signalet for et drap ved det fiktive stedet 61a Charrington Gardens. Filmen var basert på et teaterstykke fra 1952.
Nepal under VM i friidrett 2017

Resultater

Resultatene var som følger:
Ica-steiner

Ica-steiner (på spansk Piedras de Ica) er runde steiner av andesitt som er dekorert med inngraverte tegninger som forestiller stiliserte menneske- og dyrefigurer. «Helleristningene» påstås å være laget av en indianerkultur i perioden fra 300 f.Kr. til 800 e.Kr. Steinene har blitt funnet i store mengder fra 1960-tallet og framover, først og fremst nær byen Ica i Peru. 
Mens mange steiner avbilder hverdagsliv fra en peruansk oldtidskultur, viser andre forbløffende scener: mennesker som bruker kikkerter, utfører avanserte medisinske operasjoner og opptrer sammen med dinosaurer og andre utdødde dyr. Noen har også fantasifulle karttegninger. På grunn av de anakronistiske motivene er de fleste av steinene ansett som moderne forfalskninger. Kreasjonister og andre hevder imidlertid at tegningene er bevis for omstridte teorier som tapte kontinenter og sameksistens mellom mennesker og dinosaurer.

Bakgrunn og tolkning

Den første omtalen av steiner fra Ica-regionen med innrissete bildemotiver skal gå tilbake til 1500-tallet da spanske misjonærer ankom distriktet. Flere steiner ble oppdaget under private utgravinger av gravfelt på 1950-tallet og enda en stor mengde på 1960-tallet og seinere da legen Javier Cabrera gjorde steinene internasjonalt kjent. Han bygde opp og organiserte en samling som i dag omfatter over 11 000 slike steiner. De har siden 1996 vært utstilt i Museo de Piedras Grabadas («Museet for graverte steiner«), en turistattraksjon i Ica. Størrelsen på steinene varierer fra nevestore rullesteiner til kampesteiner med et tverrsnitt på rundt 80 cm.
Steinenes opprinnelse og alder er sterkt omstridt, og de fleste mener at mange av dem er skaffet til veie av svindlere og lokale håndverkere som har villet tjene litt penger. De skal ha etterlignet tradisjonell folkekunst fra paracas- og nazcakulturen og blitt inspirert av populærkultur fra sin egen samtid. Enkelte opphavsmenn har innrømmet at steinene er en bløff og forklart hvordan de er laget, blant annet i intervjuer med populærforfatteren Erich von Däniken. Hula der de fleste av steinene skal ha blitt funnet, er heller aldri blitt avslørt. 
Andre hevder at forskere har bekreftet at alle steinene er ekte, førkolumbiske kunstgjenstander som er flere tusen år gamle. De tolker dermed Ica-steinene som bevis for sine fantastiske teorier. For eksempel mener grupper innen new age-bevegelsen at mange gamle myter er sanne og at sunkne fabelriker som Atlantis og andre virkelig har eksistert. Andre hevder at eldgamle, tapte sivilisasjoner ble bygd opp av avansert teknologi fra utenomjordiske astronauter. Kreasjonister har på samme måte funnet bevis for at jorda bare er drøyt seks tusen år gammel slik Bibelen påstår, og at mennesker og dinosaurer har levd på samme tid før syndfloden utslettet dem.
Nordisk skifeltskyting

Nordisk skifeltskyting, ofte bare kalt skifelt, er en disiplin som kombinerer langrenn og feltskyting med grovkalibret rifle, og regnes som forløperen til moderne olympisk skiskyting. Sporten arrangeres i Norge av skytterlag tilsluttet Det frivillige Skyttervesen, mens i Sverige kalles sporten skidfältskytte og arrangeres av klubber tilsluttet Svenska Skyttesportförbundet (SvSF).

Historie

Skiskyting har lange militære tradisjoner, med den første dokumenterte konkurransen i 1767 mellom norske grensepatrulje-kompanier. Senere ble skiskyting innført som gren i DFS, og DFS fikk ansvar for å sende utøvere til internasjonale konkurranser. Norgesmesterskap i skifelt har blitt arrangert siden 1958. Det ble også arrangert landskamper i skifelt mellom Norge og Sverige fra 1961 til 2005.
Skiskyting som moderne idrett i Norge startet rundt 1958.
NM i skifelt og NM i skiskyting har ofte vært separate arrangement, selv før 1983 da skiskytterne skilte seg ut av DFS og dannet Norges Skiskytterforbund. Likevel har de to enkelte ganger blitt arrangert samme sted rundt samme tidspunkt. For eksempel ble NM i skifelt og NM i skiskyting arrangert på samme sted i 1976, 1977 og 1978. De to grenene var i starten ganske like. I 1978 gikk olympisk skiskyting fra grovkaliber til .22 LR som standard kaliber.

Sesongen

Sesongen for skifelt er om vinteren, og renn arrangeres stort sett i perioden fra starten av januar til slutten av mars og april. Om sommeren og tidlig høst arrangeres istedet skogsløp med skyting som ligner også på skifelt, men har løping mellom holdene istedenfor langrenn.

Våpen

Det skytes i utgangspunktet med grovkalibrede våpen på figurer i terrenget hvor bom gir tilleggstid. Hørselvern påbudt under skyting, enten i form av ørepropper eller klokker. Vernebriller er ikke påkrevd under skyting. Utøvere som trenger synskorreksjon anbefales å bruke linser for å unngå dugg.
Sig Sauer er i dag dominerende i skifelt. Tidligere ble det for det meste brukt Mauser, hvor mange var kraftig modifiserte for skiskyting. Modifiserte våpen som ikke er godkjente for andre DFS-programmer har siden 2010 ikke lenger vært tillatte i skifelt. Enkelte har også tidligere konkurrert med Krag eller andre våpen.
Det er tillatt å modifisere skjeftet for feste av skiskytterreim. Skiskyttervarianter av bære- og skytereim er tillatte. Det er ikke vanlig å benytte miragebånd.

Ski

Stilarten er i utgangspunktet kun klassisk, men fristil kan tillates i lokale konkurranser dersom arrangøren finner det hensiktsmessig. Antall hold og løypelengde kan variere.

Avstand og skiver

I skifelt brukes det vanligvis pappskiver, men arrangør kan istedenfor velge å bruke selvanvisere av typen som brukes i olympisk skiskyting som snus fra sort til hvit ved treff, og på denne måten gir både skytter og publikum umiddelbar tilbakemelding for hvert skudd.
Institutt for arkeologi, konservering og historie

Institutt for arkeologi, konservering og historie (IAKH) er et institutt under Det humanistiske fakultet ved Universitetet i Oslo.
IAKH ble opprettet 1. januar 2005 etter en intern omorganisering av fakultetet. Det største faget er historie, som har hovedsete i Niels Treschows hus på campus, Blindern. Arkeologi holder til i Blindernveien 11, ved siden av Det teologiske fakultet. Konservering har base ved KHMs konserveringslaboratorier i Frederiks gt. 3.
Toronto FC

Toronto FC er en kanadisk fotballklubb i Toronto. Klubben spiller i Major League Soccer, og er det første laget utenfor USA som spiller i serien.  
Klubben ble grunnlagt i 2006 og eies av MLSE. Greg Vanney er trener for klubben.
Spike Milligan

Bakgrunn og virke

Hans far var irsk offiser i den britiske hær. Derfor ble han født i India, der faren var stasjonert. Han tilbragte sin barndom i Pune (India) og senere i Rangoon, hovedstad i daværende British Burma. Han fikk skolegangen ved Convent of Jesus and Mary i Poona og ved St Paul's Christian Brothers, de la Salle i Rangoon. 
I 1930- og de tidlige 1940-årene opptrådte han først og fremst som jazztrompetist, men av og til også som komiker. Under Annen verdenskrig tjenestegjorde han i Royal Artillery i Nord-Afrika og Italia, der han til slutt ble behandlet på lasarett for krigsnevrose. Etter å ha blitt dimittert fra militærtjeneste ble han gitarist i en jazz/comedy-gruppe ved navn «The Bill Hall Trio». Til å begynne med opptrådte de først og fremst for soldater, men senere også for den brede offentlighet. 
Milligan gikk over til gruppen «Central Pool of Artists» og begynte å skrive parodier, som senere ble en hovedbestanddel i The Goon Show.  Han spilte flere av de kjente rollene, som Moriarty, miss Bannister og idioten Eccles. Øvrige medvirkende var fremst Peter Sellers og Harry Secombe. Over tid ble ett show i uken i meste laget for ham psykisk. Han hadde flere sammenbrudd. En gang skal han til og med ha jaget Peter Sellers med kniv.
Selv om han tilbragte det meste av sitt liv i Storbritannia og tjenestegjorde i det britiske militære, ble han i 1960 erklært statsløs der, men fikk senere irsk statsborgerskap.
Milligan var bipolar (manisk-depressiv) og led hele sitt liv av denne sykdommen.
Stora skogssjön

Stora skogssjön er en liten innsjø øst i Grödinge i Botkyrka kommune, Södermanland, Sverige. Innsjøen inngår i Kagghamraåns sjøsystem, og dreneres via en kulvert til Lilla skogssjön og videre til Uringeån.
Innsjøen har et overflateareal på 0,73 km², og ligger 46,5 meter over havet. Den har en maksimumsdybde på 5,4 meter, en gjennomsnittsdybde på 2,9 meter og inneholder 2,9 millioner liter vann.
Innsjøen er for det meste omgitt av mager hällmarksskog, som sammen med tilførsel av grunnvann fra grusåsen Pålamalm gjør at innsjøen er næringsfattig.
Vakttårnets undervisningssenter

Vakttårnets undervisningssenter i Patterson, New York er en utvidet del av hovedkvarteret til Jehovas vitner i Brooklyn i New York. Fasilitetene i Wallkill hører også med under dette.
Vakttårnets undervisningssenter består av et kompleks av 28 bygninger, deriblant undervisningsanlegget, tjenesteavdelingen, juridisk avdeling, korrespondanseavdelingen og oversettelsesavdelingen. I tillegg kommer blant annet boligbygninger for 1200 beboere.
Drum and bass

Drum and bass (ofte forkortet drum 'n' bass eller d'n'b) er en elektronisk musikksjanger som utviklet seg til en egen sjanger sent i 1980-årene. Sjangeren er karakterisert av raske rytmer med ekstra mye basstromme- og skarptrommeperkusjon, i tillegg til en bass eller et basslignende instrument.
Unión General de Trabajadores

Unión General de Trabajadores (UGT, «Arbeidernes allmenne fagforening») ble etablert i 1888 og er en ledende spansk fagforening som tradisjonelt har stått det sosialdemokratiske partiet Partido Socialista Obrero Español (PSOE) nært. Den er tilsluttet International Trade Union Confederation og European Trade Union Confederation.
UGT var forbudt i Spania under Franco og fortsatte arbeidet under jorden og i eksil. Da Francisco Franco døde i 1975 ble UGT igjen tillat og gjenopptok sitt åpne arbeid, og er i dag sammen med Comisiones Obreras (CCOO) («Arbeiderkommisjonene») den ledende landsomfattende fagbevegelsen i Spania.
Sophista

Utseende

Middelsstore, litt smalvingede, brune smygere. Vingene har et bredt, hvitt tverrbånd som går over begge vingepar men er tilspisset i endene slik at det ikke når helt ut til kantene (men det når til forkanten i S. latifasciata). Utenfor dette er det et smalt, lysbrunt tverrbånd.

Levevis

Artene lever i regnskog. Larvenes næringsplante ser ut til å være ukjent.

Utbredelse

Artene er utbredt i Brasil.
Celso Borges

Personlig

Faren hans, Alexandre Guimaraes, er en tidligere costaricansk fotballspiller og -trener i Deportivo Saprissa. Celso ble født i hovedstaden San José i Costa Rica, hvor han gikk på Sistema Educativo Santa Clara videregående skole, der han også deltok på skolens lag. Studiene hans ble ofte avbrutt av fotballtrening og spill utenfor landet.

Klubbkarriere

I en alder av 16 gjorde Borges sin profesjonelle debut for Deportivo Saprissa, 15. januar 2006. Han vant to seriemesterskap med Saprissa. Borges ble koblet til europeiske klubber som Blackburn Rovers, Anderlecht, Palermo, Manchester City, Werder Bremen og Spartak Moskva, men den 18. januar 2009 bekreftet datidens sportslige direktør i Fredrikstad FK, Tor-Kristian Karlsen, at Celso hadde signert for dem. Celso Borges skulle komme 1. juli, men Fredrikstad FK betalte én million norske kroner (125 000 €) til Deportivo Saprissa, sånn at Borges kunne starte for Fredrikstad FK mot tidligere ligamester Stabæk 14. april.
Etter andresesongen i Fredrikstad FK endte han opp som klubbens toppscorer og ble kåret til den beste FFK-spilleren av Fredrikstad blad.
Han ble valgt til kaptein for Fredrikstad FK i Tippeligaen 2011. Den 1. januar 2012 ble det bekreftet at Borges meldte overgang til den svenske klubben AIK og skrev under på en fireårskontrakt med varighet ut 2015. Den 14. januar 2015 ble det bekreftet av AIK at Borges hadde signert for spanske Deportivo de La Coruña.

Internasjonal karriere

Borges har spilt 113 landskamper og scoret 21 mål for Costa Ricas landslag. Han spilte i 2005 U-17-VM, som ble avholdt i Peru, der han scoret ett mål og ble regnet blant de beste spillerne i turneringen. Etter turneringen ble han plukket som en av ti spillere å se opp for i fremtiden. Borges deltok også i 2007 FIFA U-20-VM arrangert i Canada. Borges spilte alle Costa Ricas fem kamper i VM 2014.
Han ble tatt ut i Costa Ricas tropp til VM i fotball 2018 i Russland.
Savanne

Savannen er et av jordas større biomer. Den kan betraktes som en mellomting mellom skog og steppe, som et grasdekt landskap med spredte trær. Savanne fins i Afrika, Nord-Amerika, Sør-Amerika og Australia.

Klima og jordsmonn

Temperaturen er høy hele året. Årsnedbøren varierer mellom 250 mm på de tørreste savannene til 1800 mm på de mest nedbørsrike. Det er en eller to tørketider.
Jordsmonnet tilhører lateritt-typen, men har på grunn av det tørrere klimaet høyere humusinnhold enn i den tropiske regnskogen.

Vegetasjon

Gress dominerer landskapet. De fleste grasartene er høgvokste, men utstrakt beiting holder graset nede. Det afrikanske elefantgraset kan nå høgder på 5 meter.
Trærne står enkeltvis eller i små holt. Vanligst er akasiearter. Trærne tilpasser seg tørken på ulike måter. Noen arter feller bladene i tørketida, mens andre har tjukke og nesten nåleforma blad. De hyppige brannene favoriserer arter som tåler brann.

Fauna

Dyrelivet på savannen er rikt. Det er et mangfold av store, planteetende pattedyr (antiloper, sebra, gnu, sjiraff, elefant, impala) og store rovdyr som jakter på disse (løve, leopard, gepard), så vel som åtseletere (hyene).
Av insekter finner en termitter, grashopper, sirisser og tallrike maur- og vepsearter.
Kong Abdulaziz-universitetet

Kong Abdulaziz-universitetet (arabisk: جامعة الملك عبد العزيز‎ ǧāmiʿat al-malik ʿabd al-ʿazīz) ble stiftet i 1967 i Jidda som et privat universitet, av blant annet sjeik Muhammad Abu Bakr Bakhashab Pasha og Hamza Bogary. Et statlig universitet ble det i 1971.
Tidligere studenter er blant annet Osama bin Laden.
Lysefjorden Rundt Extreme Ultra Trail 2016

Lysefjorden Rundt Extreme Ultra Trail 2016 var første gang Lysefjorden Rundt Extreme Ultra Trail ble arrangert. Løpet ble arrangert fra 17. til 18. mai 2016. 
Løpet var på 130 km og hadde ca. 5-6000 høydemeter. 25 løpere stilte til start, hvorav 17 fullførte.
Taksin

Bakgrunn

Guttens far, Yong Saetae (หยง แซ่แต้; kinesisk: 鄭鏞 Zhèng Yōng), som arbeidet som skatteinnkrever, har av Teochew-thaikinesisk bakgrunn og stammet fra Chenghai fylke ved Shantou i Guangdong i Kina. Hans mor, lady Nok-iang (นกเอี้ยง), var thailandsk, og skulle senere gis føydaltittel til Somdet Krom Phra Phithak Thephamat. Gutten gjorde inntrykk, og Chao Phraya Chakri (Mhud), som var Samuhanayok (สมุหนายก , statsminister) under kong Boromakots regjeringstid, adopterte ham og gav ham det thailandske navn Sin (สิน), som betyr «penger, skatt». 
Da han var syv år gammel ble Sin gitt en munk ved navn Thongdee som personlig lærer, og ble undervist i et buddhistisk kloster ved navn  Wat Kosawat (วัดโกษาวาส - senere Wat Choeng Tha (วัดเชิงท่า). Etter syv åre der ble han sendt til sin stefar for å gjøre tjeneste som kongelig pasje. 
Han studerte kinesisk, annamesisk og en rekke indiske språk, og ble flytende i flere av dem. Mens Sin og hans venn Thong-Duang var buddhistnoviser, skal de ha møtt en spåmann som kunne lese deres hender, og han fortalte dem at de begge skulle bli konger. Ingen av dem trodde det på alvor, men Thong-Duang skulle bli kong Taksins etterfølger, Rama I.

Konge

Taksin etablerte sin hovedstad i Thonburi (nå en del av Bangkok), siden Ayutthaya var blitt helt ødelagt av burmeserne. Hans regjeringstid ble kjennetegnet av en rekke kriger, utkjempet for å slå tilbake nye burmesiske invasjoner og for å erobre det nordlige thaikongedømmet Lanna, de laotiske rikene og et truende Kambodsja. Han ble etterfulgt av Chakri-dynastiet og Rattanakosin-kongedømmet, under kong Buddha Yodfa Chulaloke, som var Taksins livslange venn.
Selv om Taksin brukte mesteparten av sin tid på krigføring, var han også opptatt av politikk, administrasjon, økonomi og landets velferd. Han fremmet handel og opprettet forbindelser med fremmede stater, inkludert Kina, Storbritannia og Nederland, og han fikk bygd veier og kanaler. I tillegg til å gjenoppbygge og forbedre templer, forsøkte han å gjenopplive litteraturen og andre kunstarter, slik som drama, maleri, arkitektur og håndverk, ettersom mye av Thailands nasjonalarv var blitt ødelagt da burmeserne angrep Ayutthaya. Taksin gav regler for å samle og sette sammen diverse tekster for å fremme utdanning og religiøse studier. Som anerkjennelse for sitt arbeid for thailenderne fikk han senere tittelen Maharaj.
Donacia

Utseende

Donacia er mellom 3-10 mm lange. Kroppen er langsmal og ikke så oval som bladbillene ofte er. Bakkroppen smalner bakover. De er metallisk farget i ulike nyanser av messing- og bronsefarge. Hodet er fremover-rettet. Beina er vanligvis lange og kraftige. Mange av artene er like hverandre.
De ligner veldig på artene i slekten Plateumaris, en av de viktigste forskjellene ligger i sømlinjen (midtlinjen) bakerst på kroppen. Hos Plateumaris spriker dekkvingene noe, mens de hos Donacia følger hverandre helt bak. De er også noe lik  trebukker (Cerambycidae), som er ganske nærstående. Men, antennene er kortere, høyst halve kroppslengden. De ligner mest på trebukker i slekten Rhagium, som også har korte antenner, men sivbukker er generelt mye mindre.

Levevis

Både larvene og de voksne (imago) billene lever av å spise blad på næringsplanten. De voksne er særlig aktive i solskinn.
Donacia tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.